དེ་ཡང་གྲུབ་མཐའ་སྨྲ་བ་ཞིག་ཡིན་ཕྱིན་རང་ལྟ་ལ་མི་ཆགས་ཤིང་གཞན་ལྟ་ལ་མི་སྡང་བའི་སྒོ་ནས་ཕན་ཚུན་གྲུབ་མཐའི་བར་དུ་ཕྲག་དོག་གི་གྲི་མཚོན་གཡུག་རེས་མི་བྱེད་པར་དྲང་བདེན་གྱི་ལམ་སྟེགས་སུ་འགྲེང་རྒྱུ་ནི་དུས་རབས་འདི་ལ་མཚོན་ན་ཆེས་ཤིན་ཏུ་གལ་ཆེན་ཡིན་ནོ།།རྒྱུ་མཚན་སྔོན་གྱི་ལོ་རྒྱུས་ལ་ཕྱིར་བལྟས་བྱོས་དང་ཤེས་རྒྱུ་ཞིག་དང་དྲན་རྒྱུ་ཞིག་ཡོད་སྙམ།དཔལ་ལྡན་ཟླ་བ་གྲགས་པའི་ཞལ་ནས་ཀྱང་།རང་གི་ལྟ་ལ་ཆགས་དང་དེ་བཞིན་དུ།།གཞན་གྱི་ལྟ་ལ་འཁྲུལ་གང་རྟོག་པ་ཉིད།།ཞེས་གསུངས་པའི་ཕྱིར།ཁྱད་པར་དུ་རང་ཅག་ནང་བ་པ་ཞིག་ཡིན་ན།ཇི་སྐད་དུ།ཕྱི་བ་ནང་བ་སྐྱབས་འགྲོས་ཕྱེ།།ཞེས་གསུངས་པ་ལྟར་ཕྱི་ནང་གི་ཁྱད་པར་འབྱེད་བྱེད་སྐྱབས་འགྲོ་ཡིན་པར།དེས་ན་སྐྱབས་འགྲོའི་སྡོམ་པ་ཙམ་ཞིག་རང་རྒྱུད་ལ་ལྡན་དགོས་པ་མ་ཟད།སྐྱབས་འགྲོའི་ངོ་བོ་དང་བསླབ་བྱ་སོགས་ངེས་པར་བྱ་དགོས་ཏེ།དེ་ཙམ་མ་ཤེས་ན་རང་ཉིད་ནང་བ་ཡིན་ཞེས་ཁས་འཆེ་བ་ཙམ་ལས་དོན་དུ་ཕྱི་ནང་གི་ཁྱད་པར་འབྱེད་བྱེད་ཙམ་ཞིག་ཀྱང་མ་ཤེས་པའི་སྐྱོན་དུ་མངོན་ནོ།།དེ་ཡང་གཡུང་དྲུང་བོན་གྱི་སྐྱབས་འགྲོའི་སྐོར་རགས་ཙམ་གླེང་བ་ལ།ཐོག་མར་སྐྱབས་འགྲོའི་རྒྱུ་གང་ཞེ་ན།རང་ངམ་གཞན་གྱི་འཁོར་བའི་སྡུག་བསྔལ་གྱི་འཇིགས་པ་ལ་སྐྲག་པའི་ངེས་འབྱུང་།དེ་ལས་སྐྱོབས་འདོད་ཀྱི་སྙིང་རྗེ།སྐྱབས་གནས་དཀོན་མཆོག་གསུམ་ལ་ཡིད་ཆེས་པའི་དད་པ་དང་གསུམ་དགོས་ཏེ།མེ་སྟོན་ཤེས་རབ་འོད་ཟེར་གྱིས་མཛད་པའི་ལམ་རིམ་སུམ་བརྒྱ་བ་ལས།ལུས་ཅན་གང་ཞིག་སྡུག་བསྔལ་མཐོང་བ་ཡིས།།འཇིགས་པ་དེ་ལས་སྐྱབས་པར་འདོད་པའི་བློས།།སྐྱབས་གནས་ཁྱད་པར་བྱེད་པ་སངས་རྒྱས་སོ།།ནུས་པའི་ཡོན་ཏན་ངེས་པས་སྐྱབས་སུ་འཛིན།།ཞེས་གསུངས་སོ།།འགའ་ཞིག་གིས།དཀོན་མཆོག་གསུམ་གྱི་ཡོན་ཏན་དྲན་པ་དང་།ཁམས་གསུམ་འཁོར་བའི་སྡུག་བསྔལ་དྲན་པ་སོགས་སྐྱབས་འགྲོའི་རྒྱུར་བཤད་པའང་ཡོད།